
BOSNA I HERCEGOVINA 

REPUBLIKA SRPSKA 

OKRUŽNI PRIVREDNI SUD U BIJELJINI                                                                                                      

Broj: 59 0 St 022328 10 St 

Bijeljina, 18.02.2026. godine

      Okružni privredni sud u Bijeljini, stečajni sudija Dragan Mitrović, u postupku stečaja nad imovinom stečajnog dužnika Zemljoradnička zadruga „POLJOPRIVREDNIK“ sa p.o. Bratunac, van ročišta, dana 18.02.2026. godine, donio je sledeće
R J E Š E NJ E

         Odbacuje se prijava potraživanja od 09.02.2026. godine, stečajnog povjerioca Opštine Bratunac od 37.145,50  KM, kao neblagovremena.
          Ovo rješenje objavit će se na oglasnoj tabli Okružnog privrednog suda u Bijeljini.
O b r a z l o ž e n j e
       Rješenjem Okružnog privrednog suda u Bijeljini broj 59 0 St 022328 10 St od 11.07.2011. godine, otvoren je postupak stečaja nad imovinom stečajnog dužnika Zemljoradnička zadruga „POLJOPRIVREDNIK“ sa p.o. Bratunac i za stečajnog upravnika imenovan je Miodrag Petrović iz Zvornika.

      Istim rješenjem zakazano je  ispitno i izvještajno ročište za dan 29.09.2011. godine, o čemu je objavljen oglas u Službenom glasniku Republike Srpske broj 73 dana 20.07.2011. godine i kojim su pozvani povjerioci da prijave svoja potraživanja. 
        Nastavak ispitnog ročišta zakazan je za dan 07.12.2011. godine o čemu je objavljen oglas u Službenom glasniku Republike Srpske broj 107 dana 28.10.2011. godine i naredno ispitno ročište za dan 28.03.2012. godine o čemu je objavljen oglas u Službenom glasniku Republike Srpske broj 14 dana 17.02.2012. godine.
          Povjerilac Opština Bratunac podnio je ovom sudu dana 09.02.2026. godine, putem PRS-Sjedište zamjenika pravobranioca Vlasenica, prijavu potraživanja u iznosu od 37.145,50 KM, a u vezi Presude Vrhovnog suda RS broj 59 0 Ps 000501 10 Rev od 03.11.2011. godine. 

        Odredbom člana 293. Zakona o stečaju (Službeni  glasnik  Republike Srpske broj 16/16) je propisano da će se stečajni postupci koji su pokrenuti prije stupanja na snagu ovog zakona okončati po odredbama Zakona koji je bio na snazi u vrijeme njihovog pokretanja, a kako je ovaj stečajni postupak pokrenut 2011. godine, na ovaj stečaj se primjenjuju odredbe Zakona o stečajnom postupku–prečišćen tekst (Službeni glasnik Republike Srpske br. 26/2010, u daljem tekstu: ZSP).
         Odredbom člana 50. stav 1. ZSP propisano je da u rešenju o otvaranju stečajnog postupka pozivaju se povjerioci da u roku od 30 dana prijave kod stečajnog suda svoja potraživanja u skladu sa članom 115. ZSP.
     Odredbom člana 115. stav 1. ZSP propisano je da povjerilac pismeno prijavljuje svoja potraživanja stečajnom sudu. U prijavi se navodi: firma i sjedište, odnosno ime, prebivalište ili boravište povjerioca, pravni osnov i iznos potraživanja i broj žiro-računa ili nekog drugog računa povjerioca.

       Odredbom člana 118. ZSP propisano je da potraživanja prijavljena nakon isteka roka za prijavljivanje mogu se ispitati na ispitnom ročištu ako to predloži stečajni upravnik. Potraživanja prijavljena nakon isteka roka za prijavljivanje koja nisu ispitana na ispitnom ročištu, te potraživanja prijavljena najkasnije u roku od tri mjeseca nakon prvog ispitnog ročišta, ali ne poslije objavljivanja poziva za završno ročište, mogu se ispitati na jednom ili više posebnih ispitnih ročišta koja će, na prijedlog povjerilaca, koji nisu blagovremeno prijavili svoje potraživanje, odrediti stečajni sudija rješenjem uz uslov da u roku od petnaest dana solidarno uplate predujam za pokriće troškova tog ročišta. Ako se predujam ne uplati u roku, posebno ispitno ročište se neće održati, a neblagovremene prijave će biti odbačene. Prijave podnesene nakon isteka rokova iz ovog člana odbaciće se. O odbacivanju neblagovremeno podnesenih prijava iz ovog člana odlučuje rješenjem stečajni sudija. Rješenje se objavljuje na oglasnoj ploči suda i dostavlja podnosiocu prijave, stečajnom upravniku i stečajnom povjeriocu koji je predložio odbacivanje prijave.
      Iz navedenih zakonskih odredbi proizilazi da povjerioci prilikom prijavljivanja svojih potraživanja koja imaju prema stečajnom dužniku moraju se pridržavati rokova i upustava propisanih zakonom, inače će se prijave odbaciti kao neblagovremene.
        U konketnom slučaju, povjerilac Opština Bratunac nije blagovremeno prijavio svoje potraživanje koje ima prema stečajnom dužniku, učinio je to tek 09.02.2026. godine, a stečajni postupak je rješenjem otvoren 11.07.2011. godine i nije postupio u skladu sa odredbama iz gore citiranog ZSP, slijedom čega je sud odlučio kako je to navedeno u izreci Rješenja, a primjenom odredbe člana 118. stavovi 2., 4. i 5. ZSP.
PRAVNA POUKA:                                                                                   Stečajni sudija
Protiv ovog rješenja  podnosilac prijave ima                                           Dragan Mitrović
pravo žalbe Višem Privrednom sudu u

Banja Luci u roku od 8 dana od dana prijema

rješenja putem ovog suda u tri primjerka.

